Polisiebeamptes in Philippi-Oos aangevalFoto verskaf deur SAPD Wes-Kaap Nóg ŉ aanval op SAPD-beamptes en staatseiendom in minder as twee weke is ŉ ernstige kommer vir die SAPD, het die waarnemende provinsiale polisiekommissaris, genl. maj. Patekile, gesê ná ŉ skietvoorval in Philippi-Oos. Sektor-bevelvoerders was Dinsdag omstreeks 11:30 in Philippi-Oos besig met roetine-patrollie toe hulle drie verdagte mans op ŉ hoek opgemerk het, het FC Van Wyk, woordvoerder van die polisie in die Wes-Kaap, gesê. “Toe die patrollievoertuig hulle nader, het een van die verdagtes ŉ vuurwapen te voorskyn gebring en verskeie skote op die naderende voertuig geskiet. Die polisie beamptes het teruggeskiet.” Die verdagtes het van die toneel gevlug en in die haas die vuurwapen laat val. “Die beamptes het die persoon agternagesit, maar hy het weggekom. Hy is steeds voortvlugtig,” het Van Wyk bygevoeg. Die 9 mm-pistool is by die plaaslike polisie ingehandig as bewysstuk. “Die polisie in Philippi-Oos ondersoek ŉ saak van poging tot moord. Die motief vir die aanval is nie bekend nie.”